Jernbaneverket har satt i gang med et arbeid, sammen med fylkeskommunen og Bergen kommune, for å se hvordan bybanen til Fyllingsdalen kan bygges.

For problemene står i kø og samtlige må løses skal bybanen til Fyllingsdalen bli noe av:

1) Det er for trangt mellom godsterminalen og nye Amalie Skram skole til å bygge bybanen der.

2) Ved Fløen er det uklart om hvordan bybanen skal gå opp, under og inn til Haukeland sykehus. Her er det også en jernbanetunnel i området.

3) På Kronstad kommer bybanen ut fra Haukeland sykehus og møter jernbanesporet på Minde. Opprinnelig tenkte kommunen å legge bybanesporene der jernbanen går i dag, da utfra at jernbanen var borte. Men siden bybanen vestover skal forseres, er ikke jernbanen flyttet enda.

4) På Minde kommer bybanen i konflikt med selve godsterminalen som jernbaneverket har der.

De satte i gang arbeidet for en liten stund siden, altså før byrådet gikk ut og erklærte at de vil bygge Bybanen til Fyllingsdalen først. Arbeidet skjer sammen med fylkeskommunen og Bergen kommune.

– Vi har registrert bybanediskusjonen og vi har forstått at det å gå mot vest kan bli en opsjon slik som traseen nordover har utviklet seg, sier regional direktør for strategi og samfunn i jernbaneverket, Lars Stendal.

GODSTRAFIKKEN FREMOVER

Jernbaneverket forsøker nå å finne et nytt sted å legge godsterminalen. Samtidig som de ser seg om må de håndtere store mengder gods.

– Og dette hensynet må ivaretas på en ordentlig måte, sier Stendal.

Nå ser de, sammen med fylket og kommunen, om det er mulig å gi jernbaneverket mer kapasitet på Nygårdstangen.

– Da kan vi se friere på arealene vi har på Kronstad og Minde, sier Stendal.

Det som det konkret kan være grepet er å fylle ut i Store Lungegårdsvann. Ikke bare for å skaffe plass til bybanetraseen, men også for å skaffe plass til å utvide godsterminalen.

– Vi må avdekke det handlingsrommet vi har. At Fylkesmannen åpner for å fylle ut i Store Lungegårdsvann, kan gi oss større handlingsrom enn vi har hatt tidligere, sier Stendal.

NOE MÅ FLYTTES

Stendal var altså ikke så fryktelig overrasket over at byrådet falt ned på løsningen om å gå for å regulere mot Fyllingsdalen først.

Det er derimot Tine. Kommunen har tegnet bybanen tvers gjennom meieriet deres på Minde, som produserer 37 millioner liter melk hvert år. Tine har tenkt å flytte fra Mindemyren, men ikke på lenge enda.

– Bergen og Vestlandet er et viktig marked for Tine, både mot melkeprodusenter og mot forbrukere og Bergen meieri har en viktig posisjon i dette. Vi har klare forventninger til en god prosess med Bergen Kommune i denne saken, sier kommunikasjonsrådgiver Olav Håland.

Her er traseen byrådet ønsker regulert, det er ved punkt 3, 5 og 6 det er mest problematisk.